שירות משמעותי ומיטבי

**רקע:**

**היום השני- השירות הצבאי:**

ביום השני למסע נמקד את השיח על השירות הצבאי, המגוון האתגרים וההזדמנויות אשר עומדות בפני כל אחד מצעירים אשר מתגייסים לצה"ל.

חשוב לשים דגש על כך שאנו יוצקים את המשמעות לתפקיד שלנו וגם בתפקידים פחות זוהרים יש לנו הזדמנות להשפיע באפקים רחבים.

כהפקת לקחים מהשנים האחרונות החלטנו שנה לאפשר לכם המדריכים לספר סיפור אישי, חוויה משמעותית, אתגר מצחיק קשה מעניין איתו התמודדתם במהלך השירות.

בהפסקת הצהרים של היום שני, אתם תעבירו את המשבצת שמפורטטת בהמשך, חשוב לציין כי הפעילות שנכתבה ארוכה מפרק הזמן שקיים וזאת במטרה לאפשר לכם המדריכים להתאים את הפעילות בהתאם לרצון שלכם ולאופי הקבוצה.

**אנו ממליצים מאוד לא לוותר על הסיפור האישי שלכם, חישבו עליו מראש תכננו מה המסר של הסיפור ובחרו חוויה שתאפשר לחברה לשמוע על הצבא קצת מעבר למה שהם שמעו עד היום.**

**זוהי הזדמנות לקיים שיח ולפתוח לחניכים צוהר לתוך עולם שטרם הכירו אצלכם.**

**מטרת היום השיח הוא לקיים שיח יותר מחובר ופחות "בכותרות וסיסמאות".**

**כמובן שאם אתם נתקלים בקשיים נשמח לסייע בעניין.**

הפעילות:

**מטרה:**

* חידוד השיח אודות השירות הצבאי.
* שיתוף של המדריכים בסיפורים אישיים משמעותיים בתקופת השירות הצבאי.
* שירות משמעותי מהו, ואיך אני הופך את השירות שלי למשמעותי.

**פתיחה:**

על הרצפה מופיעים המשפטים הבאים והחבר'ה בוחרים את המניעים שלהם לשרת

* אני רוצה להיות כמו כולם
* עכשיו הזמן שלי
* אני חושב/ת שזה יפתח את העצמאות שלי
* אני חושש/ת שאם לא אתגייס זה יתקע את העתיד שלי
* החברים והמשפחה שלי מצפים שאתגייס
* בצבא אוכל להתפתח ולהוכיח את עצמי
* גיוס לצבא הוא חלק ממהלך החיים של כל אזרח בישראל
* זו חובה אזרחית ואני מציית לחוק
* אני מרגיש/ה מחויב לקחת חלק בשמירה על ביטחון המדינה
* המדינה חשובה לי ואני רוצה לתרום לה כמה שאוכל
* הצבא הוא הזדמנות להתנסות חשובה לחיים
* אני לא מתגייס/ת לצבא
* לא יודע/ת

אחרי הבחירה נקיים סבב שיתוף שמובל ע"י המדריך, במטרה לעודד מחשבה ודיוק ההבנה מהן הסיבות לגיוס.

סיפור אישי:

המדריך מספר סיפור אישי אודות השירות הצבאי שלו .

חשוב לבחור סיפור שמדבר על התבגרות, התפתחות, שינוי תפיסת עולם בעקבות השירות הצבאי.

ואיך אני עשיתי את התפקיד טוב יותר ומשמעותי יותר.

נקיים שיח קצר על הסיפור - זה הזמן של המדריך לשיתוף אמיתי את הקבוצה שלו.

טקסט ודיון:

מצורפים להלן שלושה קטעים, באפשרותכם לבחור קטע אחד ( לפני הפעילות, קטע שבעיניים יכול להתאים ולייצר עיניין אצל החברה שלכם).

קראו את הקטע הנבחר, וקיימו דיון קצר סביבו בהתאם לשאלות המנחות.

נאום הרמטכ"ל :

בתאריך 22.12.2021 בסיום קורס טייס, נשא הרמטכ"ל את הדברים הבאים:

"בהרצליה מוצב בימים אלו שלט ענק וכתוב עליו – 'הטובים לסייבר'. לא לא, זאת טעות. המסר המגולם בשלט עמוק יותר מכפי שהוא עשוי להיראות, והוא משקף אובדן ערך ופגיעה בערכים אצל חלק מהאוכלוסייה. הטובים הם קודם כל הלוחמים. ..מי צועד בטור החרישי ולוכד את הרוצחים בלב כפר פלסטיני - הלוחמים? מי פרוס לאורך הגבולות ומסכל חדירות? הלוחמים. מי חוצה שבוע אחר שבוע את גבולות המדינה וטס לתקוף אמצעי לחימה? הלוחמים"..... "לסייבר יש פוטנציאל רב, והוא כנראה מכניס כסף רב, והאנשים שהולכים לשם מוכשרים, אבל הטובים – נמדדים בראש ובראשונה בנכונות שלהם בלתרום למדינה. הטובים נמדדים בנכונות שלהם לסכן את חייהם כדי להגן על אנשים אחרים. זהו הביטוי המובהק והצרוף למושג הטובים, ואל תעזו לקחת לנו אותו, ואל תעזו לשחק אותו….מדינה שמתמודדת עם איומים רבים ובשש זירות בו זמנית, יודעת להעריך ולהוקיר קודם כל את יחידות החוד המבצעי ואת לוחמיה, ויודעת לומר בקול רם – הטובים לוחמים. מנהלי חברות ובעלי עסקים הגונים וערכיים, אשר נהנים מהביטחון שצה"ל ולוחמיו מספקים, להם, הם אלו שזוכרים מי הם הטובים שצריך להוקיר ולהעריך…..זהו הביטוי המובהק והצרוף למושג הטובים, ואל תעזו לקחת לנו אותו, ואל תעזו לשחק אותו. אל תעבירו אותו תהליכי מודרניזציה ואל תכפו להתאים אותו לרוח התקופה כביכול. הטובים – זהו ערך על זמני, שניצב כצוק שלא נשחק מול אופנות, מגמות ושינויים חברתיים. הטובים הם אלו שעושים משהו בשביל מישהו. משהו טוב, חשוב וערכי, ובלי לשאול מה יוצא לי מזה".

* האם הסכמתם עם דברי כוכבי?
* האם הטובים לסייבר או הטובים לשירות השטח המשמעותי
* מהו שירות משמעותי לפי כוכבי
* ומה לדעתכם זה שירות משמעותי

**טקסט 2, נקודה למחשבה: מתוך "שבילי הגבורה", יצחק שדה (מייסד ומפקד הפלמ"ח):**

"הגבורה איננה פיסגה. היא דרך העפלה שאין בה קפיצות. היסוד שבגבורה אינו האומץ, אלא הנכונות להקרבה עצמית. לאומץ שבגבורה יכול להגיע גם האיש המפחד אם חזקה בו נכונות ההקרבה. הפחד הוא מעצור, והאיש הנכון יתגבר גם על המעצור הזה... הגבורה האמיתית מתגלה גם בחולין של יום יום. אנו רגילים לייחס את מושג הגבורה לצבאיות מסיבה מובנה: מהלוחם נדרשת הסכמה למפרע להקרבה מקסימלית, לקרבן חיים, אך אין זו הדרך היחידה... לא הפחדנות היא היפוכה של הגבורה אלא האנוכיות. האיש האנוכי יכול להיות אמיץ, אך גיבור לא יהיה. אין גבורה בבאנדיטיזם, אף לא בנועז ביותר... הגבורה היא קודם כל מידה מוסרית. הגבורה, שהיא הקרבה, אינה אכזרית ביסודה. זו היא הצורה הנעלה ביותר של השירות. ביסודה היא אהבת הזולת".

* מהי גבוהה לפי יצחק שדה
* מהי לדעתך גבורה.
* מהם הגיבורים של ימינו
* מה הקשר בין גבורה לאהבת הזולת

**טקסט 3: מתוך הספר: חלי ברק, כשהילדים יוצאים מהבית**

“ההכנה לצה"ל בתיכון זה כמו פרומו לסרט. מראים לך את כל הקטעים הכי טובים ולא מספרים לך שהסרט עצמו לא כמו שהוא נראה בפרומו. לא משקרים ממש, אבל נותנים לך מידע חלקי, כדי שתתגייס בכיף. בשריון למשל מלהיבים איך הטנק טס, ולא מספרים על העבודה השוחקת להכין את הטנק. בטירונות כעסתי על כל מי שרימה אותי.... אחר כך חשבתי שאולי עדיף להשלות קצת כדי שאנשים ירצו להתגייס. אני הסתדרתי, אבל אני לא שוכח את השוק שהכל הפוך ממה שאמרו..." (יונתן, מתוך הספר: חלי ברק, כשהילדים יוצאים מהבית)

* האם לדעתך השיח על ההכנה לצה"ל אכן מספים את הכל
* מה את/ה יודע/ת שמנסים להסתיר
* מדוע לדעתך אידיאליזציה של השירות, בשלב ההכנה.
* מה התחושות שלך לפני הגיוס לצבא…

**לסיום :**

כל אחד מקבל פתק אחת וכותב עליו מטרה אחת שהוא/ היא מבקשים להשיג בצבא-

עורכים סבב שבו כל אחד משתף במה שהוא כתב.